Susanne Clemensen (CD), 2001-05-02:
Jeg vil starte med at takke ministeren for gennemgangen af ministeriets foreløbige erfaringer med den nye læreruddannelse, samt hvad der efter ministerens opfattelse skal til for at fastholde de nye lærere samt imødegå den kommende lærermangel.
Der er ingen tvivl om, at med den nye læreruddannelse skete der en styrkelse af lærernes samlede faglige kvalifikationer, ved at hver lærerstuderende skal vælge fire linjefag i stedet for som tidligere to, og at de mange små fælles fag forsvandt.
Det var vi i CD selv med til at støtte.
Men i relation til folkeskolens behov for lærere er vi i CD bekymrede for de studerendes manglende psykologiske og pædagogiske forudsætninger for at løse mange af de stadig voksende problemer med elever i skolen. Under den gamle lov var omfanget af de pædagogiske fag i alt 0,90 årsværk.
I den nye læreruddannelse udgør de tilsammen 0,70 årsværk.
Heri indgår det ny fag »skolen i samfundet« med 0,10 årsværk.
I lyset af den kommende lærermangel og debatten om de nyuddannede læreres ringe vilkår i folkeskolen frygter vi i CD, at et stigende antal unge lærere ønsker at forlade
folkeskolen
En af måderne, hvorpå vi kan fastholde de unge og nye lærere i folkeskolen, er ved at styrke undervisningen
i pædagogik og psykologi
for mange studerende med linjefag inden for de praktiske/musiske fag i forhold til, hvad der er brug for ude på skolerne.
I henhold til læreruddannelsen er det hensigten, at lærerne skal undervise i de linjefag, som de er uddannet i, men af praktiske årsager kan det blive nødvendigt at sætte dem til at undervise i andre fag end dem, de er uddannet i.
Det kan give problemer med den faglige kvalitet i de enkelte undervisningsfag.
Derfor foreslår vi i CD, at de studerende skal vælge mindst ét fag fra hver faggruppe.
og undersøgelsen bør sættes i relation til folkeskolens behov for lærere i de forskellige fag, ligesom Undervisningsministeriet faktisk foretog en opgørelse i de forskellige fag om de studerendes valg på årgangen 1999.
Det er en cirkelslutning, når ministeren afviser en anden regulering af de studerendes valg af fag med henvisning til det meget spinkle opgørelsesgrundlag, som ministeriet har med en enkelt årgang, men samtidig afviser at lave løbende opgørelser.
Læreruddannelsen bygger på tre grundelementer: undervisningsfagene, de pædagogiske fag og praktik.
Samspillet mellem de tre elementer er karakteristisk for læreruddannelsen.
Det samspil betyder, at centrale dele af indholdet i fagene behandles med henblik på dets anvendelse i skolen.
Netop styrkelse af praktikken gennem den vedtagne praktiklæreruddannelse tilbage fra 1997 var et centralt element i vedtagelsen af den ny læreruddannelseslov.
Her har ministeriet og kommunerne ikke løftet deres opgave.
Vi var også enige om at afsætte 60 mio. kr. til uddannelse af praktiklærere over en 5-års-periode og herefter 9 mio. kr. årlig.
Uddannelsen er ikke kommet i gang endnu, bl.a. fordi man ikke kan blive enig om, hvem der skal betale for praktiklærernes, det vil sige folkeskolelærernes kursusdeltagelse, og det er simpelt hen under al kritik.
Samtidig må jeg sige, at jeg er meget skuffet over, at det ikke har været muligt at overtale Socialdemokratiet, Venstre og SF til at stå bag et forslag til vedtagelse, som netop vil sikre maksimal politisk bevågenhed med henblik på at få praktiklæreruddannelsen i gang fra i år.
Jeg kan forstå, at KL har nogle indvendinger herimod,
men det må vi drøfte.
Jeg mener også, at KL her har en opgave at løfte, men som de ikke har påtaget sig.
Samtidig vil jeg sige, at det jo også ville være et forslag til efteruddannelse af de erfarne lærere, der kunne få dem til at synes, at folkeskolen var en mere spændende og udviklende arbejdsplads og dermed give dem lyst til at blive et par år længere, end de oprindelig har ønsket.
Til slut vil jeg sige, før ordførerne får ordet, at vi i CD absolut ikke har noget ønske om at afhjælpe den kommende lærermangel ved at give andre faggrupper adgang til folkeskolen.
Det skal være en undtagelse, sådan som det er i dag, og det ønsker vi fortsat.
Men vi vil gerne være med til at diskutere, hvordan andre faggrupper via efteruddannelse og merit kan opnå undervisningskompetence.